টাইম মেশিনে চেপে টেনিসপ্রেমীরা যেন ফিরতে চাইছেন ছয় বছর আগের রোঁল গ্যারোজে। যে ফরাসি ওপেনে শেষবার দ্বৈরথ হয়েছিল দু’জনের মধ্যে।
আগামী ২৯ জানুয়ারি রড লেভার এরিনায় কি আবার ফিরবে সেই ছবি? চলতি অস্ট্রেলীয় ওপেনের ফাইনালে কি দেখা হবে রজার ফেডেরার আর রাফায়েল নাদালের? টেনিসবিশ্ব কৌতূহলী হয়ে পড়েছে। 

এর হয়তো কারণও আছে। হাঁটুতে অস্ত্রোপচারের ছ’মাস পর কোর্টে ফিরে দুরন্ত ফর্মে রজার ফেডেরার। মোহিত শুধু দর্শকরা নন। জন ম্যাকেনরো, প্যাট ক্যাশ ও জিম কুরিয়ারের মতো প্রাক্তন তারকাদেরও দাবি, পুরনো রজার’কে দেখা যাচ্ছে। একইরকম মুগ্ধতা তৈরি হয়েছে রাফায়েল নাদালকে নিয়েও। সোমবার তিনি দু’ঘণ্টা ৪৫ মিনিট লড়াই করে ফ্রান্সের গেল মঁফিস’কে হারিয়ে কোয়ার্টার ফাইনালে উঠলেন। ১৮ মাস পর তাঁর কোনও গ্র্যান্ড স্ল্যামের শেষ আটে ওঠা। 

টুর্নামেন্ট ডিরেক্টর ক্রেগ টিলে সম্প্রতি জানিয়েছেন, এবারও মেলবোর্ন পার্কের হার্ডকোর্টে গতি গতবারের মতো। তবু বেসলাইনে দাঁড়িয়ে নয়, খেলোয়াড়দের আরও আগ্রাসী হয়ে সার্ভ ও নেটের কাছে এসে ভলি নির্ভর হতে হবে। সেই স্টাইলই এবারের অস্ট্রেলীয় ওপেনে খেলোয়াড়ের ভাগ্য নির্ধারিত করে দেবে। কাদের জন্য বললেন টিলে? ৩৫ বছরের ফেডেরারের জন্য? না ৩০ বছর বয়সী নাদালের জন্য? 

রবিবার কে নিশিকোরির বিরুদ্ধে ফেডেরারের লড়াই চলেছে তিন ঘণ্টা ২৪ মিনিট! উইনার মেরেছেন ৮৩টি! প্রথম সার্ভিসে পয়েন্ট জিতেছেন ৮০ শতাংশ। সোমবার নাদাল নেটের কাছে এসে ড্রপ শট বা ভলিতে পয়েন্ট জিতেছেন ৬৩ শতাংশ! মঁফিসের বিরুদ্ধে নাদাল জিতেছেন ৬-৩, ৬-৩, ৪-৬, ৬-৪ ফলে। আনফোর্সড এরর করেছেন মাত্র ২৭টি। সেখানে তাঁর ফরাসি প্রতিদ্বন্দ্বীর আনফোর্সড এররের সংখ্যা ৬৪টি। কে বলবে ফেডেরার আর নাদাল দু’জনেই টুর্নামেন্টে এসেছিলেন আন্ডারডগ হিসাবে। হ্যাঁ, আন্ডারডগ। এই প্রথমবার। 

ম্যাচ জিতে নাদাল উচ্ছ্বসিত। তাঁর খেলা দেখতে আসা বান্ধবী সিসকা পেরেল্লো সম্পর্কেও মজা করে তিনি বললেন, ‘‘ও এবার অস্ট্রেলীয় ওপেনে ওয়াইল্ড কার্ড পেয়েছে!’’ কিন্তু আরও গুরুত্বপূর্ণ কথা নাদালের মুখে শোনা গেল। যখন বললেন, ‘‘জয়টা খুব গুরুত্বপূর্ণ ছিল। কারণ প্রতিপক্ষ শক্তিশালী ছিল। তাই নিজেকে যাচাইও করা হয়ে গেল। আমি খুশি যে, মরসুমের প্রথম গ্র্যান্ড স্ল্যামে শেষ আটে উঠলাম।’’ কোয়ার্টার ফাইনালে নাদালের সামনে আরও কঠিন প্রতিপক্ষ। মিয়োস রাওনিচ। জিতে উঠেই যেন পরবর্তী কর্তব্য স্থির করে নিলেন রাফা। বলে দিচ্ছেন, ‘‘আমাকে আরও আগ্রাসী হতে হবে। রাওনিচ খুব আক্রমণাত্মক টেনিস খেলে।’’ আর ফেডেরার? তাঁর সামনে মঙ্গলবার অ্যান্ডি মারে বধ করে শেষ আটে ওঠা বিশ্বের ৫০ নম্বর মিশা জেহেভ। 
ফাইনালে রাফা-রজার ক্লাসিক ফিরবে কি না, সময় বলবে। আপাতত এটুকু বলে দেওয়াই যায় যে, অনেকদিন পর টেনিস বলতে আবার রাফা-রজার!